Diari Oficial de la Generalitat Valenciana


Sumari del DOGV 6369, del 05-10-2010 (2010/10827)

RESOLUCIÓ de 28 de setembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de la segona addenda al conveni de cessió de dades subscrit el 18 d'abril de 2007 entre la Tresoreria General de la Seguretat Social i la Conselleria de Benestar Social de la Generalitat sobre autorització d'accés al Fitxer General d'Afiliació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6369

Data del DOGV
:   05-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/10767


Data del document
:   28-09-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 28 de setembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de la segona addenda al conveni de cessió de dades subscrit el 18 d'abril de 2007 entre la Tresoreria General de la Seguretat Social i la Conselleria de Benestar Social de la Generalitat sobre autorització d'accés al Fitxer General d'Afiliació. [2010/10883]  
La Tresoreria General de la Seguretat Social i la Generalitat han subscrit, després de la tramitació prèvia reglamentària, el 26 de juliol de 2010, la segona Addenda al conveni de cessió de dades subscrit el 18 d'abril de 2007 entre la Tresoreria General de la Seguretat Social i la Conselleria de Benestar Social de la Generalitat sobre autorització d'accés al Fitxer General d'Afiliació.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentada addenda, que ha quedat inscrita en el Registre de Convenis de la Generalitat amb el número 1290/2010, i que figura com a annex d'esta resolució.  
València, 28 de setembre de 2010.- La directora general del Secretariat del Consell: M.ª Teresa Lleó Alonso.  
Segona addenda al conveni de cessió de dades subscrit el 18 d'abril de 2007 entre la Tresoreria General de la Seguretat Social i la Conselleria de Benestar Social de la Generalitat Valenciana sobre autorització d'accés al Fitxer General d'Afiliació  
Madrid, 26 de juliol de 2010   
Reunits  
D'una part, la Tresoreria General de la Seguretat Social, representada pel seu titular, Javier Aibar Bernad, nomenat pel Reial Decret 838/2004, de 23 d'abril.  
D'una altra part, la Conselleria de Benestar Social, representada per la seua titular, Angélica Such Ronda, nomenada pel Decret 13/2009, de 27 d'agost, del president de la Generalitat, autoritzada per a la firma d'este conveni pel Consell en data 9 de juliol de 2010.  
Les parts es reconeixen amb capacitat suficient per a subscriure la present addenda i, a este efecte,  
Exposen  
El 18 d'abril de 2007 la Tresoreria General de la Seguretat Social (d'ara en avant TGSS) va subscriure amb la Conselleria de Benestar Social de la Generalitat Valenciana un conveni de cessió d'informació per mitjà del qual s'autoritzava a este últim organisme la consulta a determinades transaccions del Fitxer General d'Afiliació.  
Posteriorment, el 17 de setembre de 2007 es va subscriure una addenda en virtut de la qual es va ampliar el nombre de transaccions cedides per la TGSS a la Conselleria de Benestar Social de la Generalitat Valenciana.  
A la vista dels positius resultats obtinguts en l'execució d'este conveni, els representants d'ambdós parts consideren convenient continuar mantenint l'esmentada col·laboració.  
Al llarg de les clàusules del conveni s'assenyalen els drets i obligacions d'ambdós parts. Respecte a estes últimes en la clàusula setena es regula:  
A través dels sistemes i mitjans informàtics d'auditoria que facilite la Tresoreria General, com a òrgan cedent, l'òrgan cessionari haurà de realitzar les activitats de control que garantisquen la deguda custòdia i adequada utilització de les dades rebudes i qualsevol altra activitat encaminada a garantir la correcta forma i justificació de l'accés als fitxers o bases en què aquells figuren inclosos.  
Per a dur a efecte el que s'ha assenyalat en el paràgraf anterior, la Tresoreria General es compromet a proporcionar l'assistència necessària als responsables que es designen per l'òrgan cessionari.  
L'òrgan cessionari es compromet que cada accés quede justificat amb la causa o expedient que l'haguera motivat.  
La TGSS desitja instaurar un procediment d'auditoria previst en l'esmentada clàusula setena. Per este motiu, i a fi de vetlar pel compliment de tota la normativa sobre protecció de dades, és necessari desenrotllar la clàusula setena del conveni subscrit el 18 d'abril de 2007.  
Partint dels antecedents anteriors, la TGSS i la Conselleria de Benestar Social de la Generalitat Valenciana han seguit les corresponents negociacions per a la subscripció de la present addenda al conveni, que inclourà la modificació següent:  
U  
La clàusula setena del Conveni subscrit el 18 d'abril de 2007 entre la TGSS i la Conselleria de Benestar Social de la Generalitat Valenciana queda desplegada de la manera següent:  
La Conselleria de Benestar Social de la Generalitat Valenciana com a òrgan cessionari haurà de realitzar les activitats de control que garantisquen la deguda custòdia i adequada utilització de les dades rebudes i qualsevol altra activitat encaminada a garantir la correcta forma i justificació de l'accés als fitxers o bases en què aquells figuren inclosos.  
L'òrgan cessionari es compromet que cada accés quede justificat amb la causa o expedient que l'haguera motivat.  
Les parts implicades en el procés d'auditoria són les següents:  
1. Auditor delegat de la Conselleria de Benestar Social de la Generalitat Valenciana.  
Les seues funcions i competències són:  
- Serà l'interlocutor amb la TGSS en l'àmbit de la seua competència i la seua funció principal serà efectuar l'auditoria mensual als usuaris autoritzats en el seu organismes.  
- Tindrà com a mínim un nivell 26 de complement de destinació, excepte petició justificada de l'òrgan cessionari que sol·licitarà l'excepció de nivell i que haurà de ser aprovada per la Unitat Nacional d'Auditories.  
- Se li assignarà en SILCON un perfil d'usuari auditor, i se li donarà d'alta a este efecte per la TGSS en el departament corresponent. Les altes, baixes o substitucions que es produïsquen en la persona designada com a auditor delegat hauran de ser comunicats tan ràpidament com siga possible a l'auditor delegat de la TGSS a València, qui ho posarà en coneixement de la Unitat Nacional d'Auditories.  
La Unitat Nacional d'Auditories, amb la sol·licitud prèvia de l'organisme extern, podrà autoritzar la figura d'auditor delegat suplent, que haurà de complir els mateixos requisits de nivell que l'auditor delegat i se li assignarà també en SILCON un nivell 4 en els supòsits de vacant, absència o malaltia de l'auditor delegat.  
El perfil d'usuari auditor no comporta el càrrec d'usuari administrador, a pesar que ambdós usuaris tinguen en SILCON un nivell 4. Això és degut al fet que la tasca d'auditoria no és informàtica sinó de justificació documental dels accessos.  
En cap cas podran coincidir en la mateixa persona els càrrecs d'administrador SILCON i auditor delegat.  
2. Auditor delegat provincial de la TGSS a València:  
En la Direcció Provincial de la TGSS a València de l'auditor delegat provincial tindrà les funcions següents:  
- Realitzar les auditories dels accessos de l'auditor delegat de l'organisme extern.  
- Rebre, sistematitzar i analitzar les dades facilitades en l'informe mensual d'auditoria elaborat per l'auditor delegat de l'organisme extern.  
- Assignació/desassignació d'un departament a l'auditor delegat de l'organisme extern.  
- Informació i resolució de dubtes i incidències a l'auditor delegat de l'organisme extern.  
- Comunicar el resultat de les auditories i incidències a la Unitat Nacional d'Auditories.  
3. Unitat Nacional d'Auditories  
Seran funcions de la Unitat Nacional d'Auditoria les següents:  
- Vetlar per l'adequada transmissió d'instruccions i contribuir a l'aclariment de dubtes sobre accessos indeguts, a fi que les auditories es porten a efecte per les unitats competents amb uns criteris unificats.  
- Formular propostes i recomanacions en matèries relacionades amb l'adequació dels accessos als fitxers informàtics i bases de dades gestionats per la TGSS, en particular de:  
· Proposta de modificació de continguts de les transaccions, si per raó d'estos poguera concórrer alguna situació de risc en la protecció de dades personals.  
· Control específic de les autoritzacions dels usuaris, que podrà comportar la seua suspensió o retirada definitiva quan se n'advertisca un ús inadequat.  
- Administrar les transaccions SILCON específicament referides al sistema d'auditories, i també les dissenyades per a la creació, manteniment i cessament d'auditors, activació i desactivació de perfils i seguiment de rastres dels accessos. Amb este fi la Unitat Nacional d'Auditories elaborarà les sol·licituds i propostes necessàries a la Gerència d'Informàtica de la Seguretat Social.  
- Realitzar auditories específiques d'accessos indeguts al sistema de confidencialitat quan es produïsquen denúncies pels titulars de les dades accedides, siga quin siga el seu lloc de presentació i tramitar de forma centralitzada totes les denúncies i comunicacions que tinguen entrada sobre qualsevol forma de vulneració de protecció de dades o accessos indeguts als fitxers a càrrec de la TGSS.  
- Coordinar i preparar la informació que requerisca la Direcció General per a la seua relació institucional centralitzada amb l'Agència Espanyola de Protecció de Dades. A este fi, haurà de ser remés a la Unitat Nacional d'Auditories qualsevol escrit o sol·licitud que es reba de l'esmentada Agència.  
El procediment concret d'auditoria s'informarà de l'organisme extern per part de la Direcció Provincial de la TGSS abans de l'inici de l'auditoria mensual que procedisca, la qual explicarà el dit procés i sol·licitarà les dades personals de l'auditor delegat.  
I en prova de conformitat, les parts indicades firmen el present document, per duplicat exemplar al lloc i en la data indicats al començament.  
Per la Tresoreria de la Seguretat Social, el director general: Javier Aibar Bernad.  
Per la Conselleria de Benestar Social, la consellera: Angélica Such Ronda.